299/2014

H höfðaði mál á hendur R og J vegna umfjöllunar um hann í DV þar sem fjallað var um liðsmenn félaga sem lögregla hefði sett á lista yfir samtök sem stundi skipulagða glæpastarfsemi og birtar upplýsingar um mánaðarlegar tekjur nafngreindra einstaklinga miðað við álagningarskrá ríkisskattstjóra. H taldi mega skilja orð greinarinnar þannig að hann tengdist skipulagðri glæpastarfsemi og krafðist þess að nánar tilgreind ummæli hennar yrðu ómerkt og J og R dæmdir til refsingar vegna þeirra. Þá krafðist hann miskabóta úr hendi J og R og þess að forsendur og dómsorð yrðu birt í DV að viðlögðum dagsektum. Í dómi héraðsdóms var talið að hluta ummælanna mætti skilja þannig að H væri tengdur samtökum sem orðuð væru við skipulagða glæpastarfsemi. Engin haldbær gögn lægju fyrir um að H hefði verið meðlimur í slíkum samtökum og því hefðu ummælin falið í sér ærumeiðandi aðdróttun, sbr. 234. gr. almennra hegningarlaga nr. 19/1940. Voru ummælin því ómerkt og J og R dæmdir til greiðslu sektar vegna þeirra. Hæstiréttur komst að gagnstæðri niðurstöðu og taldi að ummælin hefðu verið réttlætanleg í ljósi atvika. Var í því sambandi m.a. vísað til þess að H hefði hlotið dóm í fjársvikamáli þar sem í hlut áttu einstaklingar tengdir vélhjólaklúbbnum Fáfni og að umræddur klúbbur tengdist samtökunum Hells Angels sem legðu stund á skipulagða glæpastarfsemi. Því hefði ekki verið rangt með farið í greininni þegar sagt hefði verið að H væri meðal manna sem opinberlega hefðu verið kenndir við samtök sem tengdust skipulagðri glæpastarfsemi.

Dómur Hæstaréttar.

Mál þetta dæma hæstaréttardómararnir M-kk-nf S-kk-nf og Þ-kk-nf Ö-kk-nf og I-kvk-nf E-kvk-nf settur hæstaréttardómari.

Áfrýjendur skutu málinu til Hæstaréttar 5. maí 2014. Þeir krefjast sýknu af kröfum stefnda og málskostnaðar í héraði og fyrir Hæstarétti.

Stefndi krefst staðfestingar héraðsdóms og málskostnaðar fyrir Hæstarétti.

I

Málið á rætur að rekja til þess að grein var birt í helgarblaði DV 3. til 7. ágúst 2012 og var höfundur hennar ekki nafngreindur, en stefndi kveður áfrýjendur hafa verið ritstjóra blaðsins á þeim tíma og beri þeir því ábyrgð á greininni. Fyrirsögn hennar var „Láglaunamenn í undirheimum“ og undirfyrirsögn „Mánaðarlaun opinberra meðlima í íslenskum undirheimasamtökum ekki há“. Stefndi telur þessi orð í fyrirsögnum fela í sér meiðyrði í sinn garð og snúa dómkröfur hans meðal annars að þeim en því sama gegni um tiltekin önnur ummæli sem birtust í greininni. Að því leyti sem umrædd grein gæti varðað stefnda hljóðaði meginmál hennar á eftirfarandi hátt og eru hér auðkennd með hallandi letri þau ummæli í henni sem dómkröfur hans taka til: „Liðsmenn félaga sem íslensk lögregluyfirvöld hafa sett á athugunarlista yfir samtök sem stunda skipulagða glæpastarfsemi eru ekki með há laun miðað við álagningarskrá ríkisskattstjóra. DV kannaði laun nokkurra einstaklinga sem opinberlega hafa verið kenndir við eða kenna sig sjálfir við samtök sem sögð eru tengjast skipulagðri glæpastarfsemi. Meðal annars kannaði DV tekjur liðsmanna Hells Angels, Outlaws, liðsmanna stuðningsklúbba þessara félaga auk þekktra ofbeldismanna. Í ljós kom að aðeins einn einstaklingur af sautján sem flett var upp er með launatekjur sem nema meira en 400 þúsund krónum á mánuði ... H-kk-nf A-kk-nf H-kk-nf var tekjuhæstur af fimmmenningunum sem ákærðir eru fyrir að svíkja milljónir út úr Íbúðalánasjóði. Laun H-kk-ef voru 276.656 krónur á mánuði í fyrra samkvæmt skattstjóra ... Fjársvikamál fimmmenninganna er talið hafa verið síðasta prófraun Fáfnis til að fá inngöngu í samtökin Vítisengla. Málarekstri er ekki lokið en málið er rekið fyrir Héraðsdómi Reykjaness ... Tölurnar byggja á útreikningum út frá útsvarsstofni einstaklinganna miðað við upplýsingar sem fram koma í álagningarskrá ríkisskattstjóra. Fjármagnstekjur og verktakatekjur koma ekki fram í þessum upplýsingum og eru því tölurnar sem hér koma fram ekki endilega tæmandi. Við gerð listans var farið yfir þau nöfn sem komið hafa fram opinberlega og tengjast einhverjum af þeim hópum sem lögreglan fjallaði um í skýrslu sem gerð var um skipulagða glæpastarfsemi á Íslandi. Að öðru leyti var engin sérstök regla á því hverjir fóru á listann og hverjir ekki. Ekki er hægt að fullyrða að allir þeir sem eru á listanum hafi gerst brotlegir við lög þó að þeir tengist umræddum hópum.“ Neðan við meginmál greinarinnar var listi með nöfnum sautján manna undir fyrirsögninni „Laun í undirheimum“ og skýringunni „þúsundir króna á mánuði“. Í næst efstu línu listans sagði: „H-kk-nf A-kk-nf H-kk-nf tengist Hells Angels 277“. Dómkröfur stefnda í málinu taka jafnframt til fyrirsagnarinnar sem áður var greind og tilvitnaðra orða um hann á fyrrgreindum lista.

Sýknukrafa áfrýjenda er meðal annars reist á því að flest hinna tilgreindu ummæla í greininni séu almenns eðlis, að þau beinist ekki sérstaklega að stefnda og séu því hvorki ólögmæt né ærumeiðandi í hans garð, auk þess sem þau ummæli sem beinist gagngert að stefnda séu bæði sönn og rétt og því með öllu réttlætanleg.

II

Samkvæmt gögnum málsins birtist 2. febrúar 2002 á vefmiðlinum mbl.is frétt þess efnis að nítján meðlimir samtaka danskra Vítisengla hefðu komið til landsins en ellefu þeirra ekki lengra en í Leifsstöð þar sem þeim hefði verið neitað um leyfi til að fara inn í landið. Í sömu frétt var haft eftir ríkislögreglustjóra að lögregla liti svo á að Vítisenglar væru skipulagður glæpahópur. Lögreglu hefði skömmu áður borist upplýsingar um það frá dönsku lögreglunni að Vítisenglar hygðust ná fótfestu hér á landi í gegnum vélhjólaklúbbinn Fáfni. Vítisenglar hefðu áður heimsótt félaga í Fáfni sem hafi verið undir stöðugu eftirliti lögreglu síðustu daga og hún fylgdist grannt með þeim átta sem hefði verið hleypt inn í landið. Í fréttinni var haft eftir nafngreindum talsmanni Fáfnis að vítisenglarnir sem hingað komu tilheyrðu klúbbi Vítisengla í Kaupmannahöfn og væri um vinaklúbb Fáfnis að ræða. Það væri opinbert markmið Fáfnis að gerast meðlimir í Vítisenglum og búið væri að sækja um inngöngu. Heimsókn dönsku vítisenglanna hafi ekki verið formlegur liður í innlimun F-hk-ef í samtökin ytra en vissulega væru öll samskipti liður í því.

Á vefmiðlinum vísir.is. birtist 11. apríl 2008 frétt undir fyrirsögninni „Fáfnismenn formlega teknir inn í Hells Angels fjölskylduna.“ Sagði í fréttinni að Fáfnir hafi fengið nafnbótina „áhangendur“ hjá alþjóðlegu mótorhjólasamtökunum Hells Angels. Nafngreindur félagsmaður í Fáfni staðfesti þetta og sagði fyrsta skrefið af þremur en með því væru þeir „komnir inn í fjölskylduna.“ Þá sagði að næsta skrefið í ferlinu væri að fá nafnbótina „tilvonandi“ og að síðustu yrðu menn fullgildir meðlimir í Hells Angels. Þegar að því kæmi myndu Fáfnismenn leggja niður Fáfnis nafnið og væntanlega taka upp „Hells Angles Iceland“. Sami vefmiðill birti 1. júlí 2008 frétt undir fyrirsögninni „Fáfnir í formlegum tengslum við alþjóðleg glæpasamtök.“ Þar var vitnað til nýrrar skýrslu greiningardeildar ríkislögreglustjóra um mat á hættu á hryðjuverkum og skipulagðri glæpastarfsemi þar sem fram kæmi að Fáfnir hefði stofnað til formlegra tengsla við skipulögð alþjóðleg glæpasamtök með því að gerast stuðningsklúbbur Hells Angels. Hafi samtökin um langt skeið haft áhuga á að ná fótfestu á Íslandi og væri sá áhugi gagnkvæmur því leiðtogar Fáfnis hafi á síðustu árum sótt fast að fá aðild að Hells Angels. Stór vélhjólagengi á borð við Hells Angels og Bandidos, sem haldi uppi skipulagðri glæpastarfsemi, væru alþjóðlegt vandamál og leitist þau við að auka umsvif sín og stækka áhrifasvæði. Mörg samtakanna tengist fjárkúgunum, ofbeldi, fíkniefnaviðskiptum, vopnasmygli, skipulagningu vændis og mansali. Með því að Fáfnir hafi gerst stuðningsklúbbur Hells Angels hafi hópur manna sem ítrekað hafi komist í kast við lögin hér á landi stofnað til formlegra tengsla við skipulögð alþjóðleg glæpasamtök.

Í skýrslu greiningardeildar ríkislögreglustjóra frá febrúar 2009 var fjallað um vélhjólagengi og sagt að Fáfnir hafi hlotið viðurkenningu sem stuðningsklúbbur Hells Angels hér á landi. Þar með hefði hópur manna á Íslandi stofnað til formlegra tengsla við alþjóðleg glæpasamtök og fyrir lægi að félagar í Fáfni stefndu að fullri aðild að Hells Angels. Alls staðar þar sem þau samtök hafi náð að skjóta rótum hafi aukin skipulögð glæpastarfsemi fylgt í kjölfarið.

Vefmiðillinn visir.is birti 12. ágúst 2009 frétt undir fyrirsögninni „Lánasjóðssvikarar vildu komast í Fáfni.“ Þar sagði að mennirnir „sem sviku út fjörutíu milljónir króna úr Íbúðalánasjóði eru allir tengdir vélhjólaklúbbnum Fáfni. Þeir tilheyra svokölluðum „wannabe's“ hópi sem leysir verkefni fyrir klúbbinn með það að markmiði að verða meðlimir í honum. Mennirnir komu sér í stjórn tveggja eignarhaldsfélaga án vitneskju stjórnenda þeirra og seldu svo tvær íbúðir í miðbæ Reykjavíkur sem voru í eigu félaganna. Þeir fölsuðu kaupsamninga og notuðu nöfn tveggja einstaklinga við kaupin en svo virðist sem þeir hafi verið valdir af handahófi.“ Aðferðum þeirra við svikin var nánar lýst og fréttinni lauk með því að sagt var að þeir fjórir „sem þetta framkvæmdu eru allir rétt um tvítugt. Samkvæmt heimildum fréttastofu eru þeir allir tengdir vélhjólaklúbbnum Fáfni og tilheyra svokölluðum „wannabe's“ hópi. Sá hópur fær verkefni til að sanna sig fyrir klúbbnum með það að markmiði að verða meðlimir í honum. Mennirnir hafa nú allir verið látnir lausir úr gæsluvarðhaldi.“ Vefmiðillinn pressan.is birti sama dag frétt undir fyrirsögninni „Tvítugir svikarar sem fengu 40 milljóna lán hjá Íbúðalánasjóði eru tengdir F-kk-þgf“ og var hún sama efnis og síðastgreind frétt á visir.is.

Fréttablaðið birti 1. september 2009 forsíðufrétt undir fyrirsögninni „Sviku sig inn í Vítisenglana.“ Í undirfyrirsögn sagði að „Tugmilljónasvik út úr Íbúðalánasjóði eru talin hafa verið síðasta prófraunin sem vélhjólaklúbburinn Fáfnir þurfti að standast til að fá aðild að alþjóðasamtökum Hells Angles. Ríkislögreglustjóri vill banna klúbbinn.“ Í fréttinni sagði meðal annars að fjórir „menn um tvítugt, sem allir tengjast Fáfni, sátu um skeið í gæsluvarðhaldi vegna svikanna sem voru afar flókin. Fimmti maðurinn var síðan handtekinn á dögunum, grunaður um að hafa stýrt fjórmenningunum. Sá er eldri bróðir eins þeirra og einnig tengdur F-kk-þgf. Það er alþekkt að Vítisenglar láti umsækjendur sanna sig með því að fremja afbrot af þessu tagi ... Fáfnisliðar sóttu nýverið fund Vítisengla í Englandi og sneru aftur þaðan sem aðilar að samtökunum. Í tilkynningu frá Ríkislögreglustjóra er fullyrt að Fáfnir muni að óbreyttu geta sótt um fulla aðild að Vítisenglum á seinni hluta næsta árs.“

Vefmiðillinn visir.is birti 1. september 2009 frétt undir fyrirsögninni „Sviku sig inn í Vítisenglana.“ Þar sagði að Fáfnir hafi „verið lagður niður og hefur hlotið formlega stöðu sem stuðningsklúbbur Vítisengla. Hann hefur nú tekið upp nafn Vítisenglanna, eða Hells Angels.“ Í framhaldinu var vitnað til fyrrgreindrar fréttar 12. ágúst 2009 um svik úr Íbúðalánasjóði og sagt að samkvæmt „heimildum Fréttablaðsins innan úr lögreglunni er talið að tugmilljónasvik nokkurra ungra manna út úr Íbúðalánasjóði og tveimur hlutafélögum ... hafi verið lokaprófið sem samtökin alþjóðlegu lögðu fyrir Fáfnisliða áður en þeim var veitt aðild. Fjórir menn um tvítugt, sem allir tengjast Fáfni, sátu um skeið í gæsluvarðhaldi vegna svikanna, sem voru afar flókin ... ríkislögreglustjóri segir lögreglu líta málið alvarlegum augum í ljósi þess að fyrir liggur að Vítisenglar eru skilgreindir sem skipulögð glæpasamtök.“ Vefmiðillinn pressan.is birti einnig þennan dag frétt um sama efni undir fyrirsögninni „Talið að ungu fjársvikararnir séu aðeins peð fyrir hærra setta glæpamenn.“ Þá birti pressan.is einnig tvær aðrar fréttir þennan dag þar sem umfjöllunarefnið var hið sama. Fyrirsögn annarrar var „Fáfnismenn grunaðir um milljóna svik úr Íbúðalánasjóði fyrir aðild að Vítisenglum“. Þar var vitnað til fréttar Fréttablaðsins þennan sama dag og sagt að fjórir menn um tvítugt, tengdir F-hk-þgf, hafi setið í gæsluvarðhaldi um tíma vegna svikanna sem hafi verið mjög flókin. Fimmti maðurinn sem væri eldri bróðir eins hinna fjögurra hafi verið handtekinn síðar, grunaður um að hafa stýrt Fáfnismönnunum, en hann tengdist einnig vélhjólaklúbbnum. Fyrirsögn hinnar fréttarinnar var „50 milljóna svik hjá Íbúðalánasjóði voru inntökupróf í Vítisenglana“ og var hún efnislega samhljóða fyrri fréttinni.

Í Fréttablaðinu 12. september 2009 birtist frétt undir fyrirsögninni „Bræðralag eða bófagengi?“ Var þar meðal annars greint frá því að F-kk-nf hefði hlotið stöðuhækkun í Hells Angels samtökunum og kallist nú Hells Angels Prospect. Af því tilefni hafi ríkislögreglustjóri gefið út „heljarinnar yfirlýsingu um ógnirnar sem að þjóðfélaginu steðjuðu vegna þessa og lagði til að klúbbar af þessu tagi yrðu hreinlega bannaðir með lögum.“ Í greininni sagði að getur hafi verið að því leiddar „að tugmilljónasvik nokkurra ungra manna úr Íbúðalánasjóði hafi verið að undirlagi Fáfnisliða, jafnvel til að liðka fyrir stöðuhækkun klúbbsins hjá Vítisenglunum. Samkvæmt heimildum blaðsins hefur lögreglan nú horfið frá þessari skoðun og lítur svo á að svikin hafi líklega verið verk áhangenda Fáfnis, sem vildu ganga til liðs við klúbbinn.“

Vefmiðillinn dv.is birti 4. mars 2011 frétt undir fyrirsögninni „Hells Angels MC Iceland: Við erum orðnir fullgildir meðlimir“. Í upphafi fréttarinnar var haft eftir nafngreindum forsvarsmanni mótorhjólaklúbbsins MC Iceland að þeir væru „orðnir fullgildir meðlimir. Hells Angels MC Iceland!“ Síðar í fréttinni sagði að í upphafi árs 2008 „stofnaði MC Iceland (sem áður hét Fáfnir) til formlegra tengsla við Hells Angels með því að gerast stuðningsklúbbur samtakanna, sem skilgreind eru sem alþjóðleg glæpasamtök ... Árið 2009 lagði klúbburinn á Íslandi formlega niður nafnið Fáfnir og tók upp opinbera nafnið MC Prospect of Hells Angels Iceland.“

III

Með dómi Héraðsdóms Reykjaness 30. október 2012 var stefndi dæmdur í níu mánaða skilorðsbundið fangelsi vegna peningaþvættis í tengslum við fjársvikamál það sem tengdist Íbúðalánasjóði og skírskotað var til í grein DV 3. til 7. ágúst 2012, en ákæra í því máli var gefin út 9. mars sama ár. Í forsendum dómsins sagði um þátt stefnda í málinu að í „ljósi þess að um verulegar fjárhæðir var að ræða, frá mönnum sem ákærði vissi að stóðu illa fjárhagslega og voru í fíkniefnaneyslu, er sannað svo hafið sé yfir skynsamlegan vafa að ákærða hlaut að vera ljóst að um ólögmætt fé var að ræða. Þar sem ekki verður fullyrt um það hvort ákærða hafi verið ljóst að um ávinning af auðgunarbroti var að ræða en ekki einhverri annarri ólögmætri háttsemi, s.s. fíkniefnaviðskiptum, verður brot hans heimfært undir ákvæði um peningaþvætti, sbr. 1. mgr. 264. gr. almennra hegningarlaga nr. 19/1940, sbr. lög nr. 10/1997.“ Dómi þessum var ekki áfrýjað.

Stefndi var með dómi Héraðsdóms Vestfjarða 28. október 2009 dæmdur í 30 daga skilorðsbundið fangelsi fyrir brot gegn 1. mgr. 217. gr. almennra hegningarlaga og fyrir umferðarlagabrot með því að hafa í tvö skipti ekið bifreiðum á of miklum hraða og ófær um að stjórna þeim örugglega vegna áhrifa fíkniefna. Með dómi Héraðsdóms Reykjaness 18. janúar 2013 í máli nr. S-314/2012 var stefndi dæmdur í 12 mánaða skilorðsbundið fangelsi fyrir brot gegn 2. mgr. 218. gr. almennra hegningarlaga, en ákæra í því máli var gefin út 16. apríl 2012.

Eins og greinir í hinum áfrýjaða dómi gaf stefndi skýrslu við aðalmeðferð þessa máls. Þar kom fram að hann væri í vinnu, hefði starfað hjá sama fyrirtækinu síðustu þrjú árin og hvorki verið meðlimur í vélhjólaklúbbnum Fáfni né Hells Angels. Hefði honum verið brugðið þegar hann sá umfjöllun DV um sig. Hefði hann verið lengi að útskýra fyrir foreldrum sínum, vinum og vinnuveitendum að hann væri ekki tengdur fyrrgreindum samtökum. Ekkert samband hefði verið haft við hann af hálfu DV fyrir ritun fréttarinnar. Þá tók hann fram að hann hefði aldrei tengst skipulagðri glæpastarfsemi og aldrei komið í hús Fáfnis en aðspurður kvað hann bróður sinn hafa verið félagsmann í Fáfni.

IV

Við úrlausn málsins verður að virða greinina sem dómkröfur stefnda snúa að sem eina heild og láta ekki við það sitja að horfa einangrað á þau ummæli sem hann telur fela í sér meiðyrði í sinn garð.

Stefndi var ekki nefndur á nafn í fyrirsögn greinarinnar eða undirfyrirsögn þar sem rætt var um láglaunamenn í undirheimum og opinbera meðlimi í íslenskum undirheimasamtökum. Svo var heldur ekki gert í upphafi meginmáls greinarinnar þar sem sagði að liðsmenn félaga sem lögregla hafi sett á lista yfir samtök sem stundi skipulagða glæpastarfsemi væru ekki með há laun samkvæmt álagningarskrá ríkisskattstjóra, en blaðið hafi kannað laun nokkurra einstaklinga sem opinberlega hafi verið kenndir við slík samtök eða kenndu sig við þau sjálfir, meðal annars liðsmanna Hells Angels. Stefndi var á hinn bóginn nafngreindur síðar í greininni, rætt var um að hann tengdist Hells Angels og tiltekið hverjar mánaðarlegar tekjur hans hafi verið á árinu 2011 miðað við álagningu opinberra gjalda. Mátti stefndi því líta svo á að hann væri meðal þeirra sem fyrrgreindum ummælum var beint að.

Af upphafsorðum í meginmáli greinarinnar er ljóst að með „undirheimasamtökum“ sem svo voru nefnd í undirfyrirsögn hennar hafi verið átt við félög sem íslensk lögregluyfirvöld hafi sett á athugunarlista yfir samtök sem stunduðu „skipulagða glæpastarfsemi“ eða tengdust henni, en til þeirra teldust meðal annarra Hells Angels auk „stuðningsklúbba þessara félaga“. Af því sem áður hefur verið rakið er sýnt að vélhjólaklúbburinn Fáfnir hafði að mati lögreglu allt frá árinu 2002 verið í tengslum við samtökin Hells Angels og var að auki á þeim tíma viðurkennt af hendi vélhjólaklúbbsins að hann hafi sótt um inngöngu í þau. Í apríl 2008 staðfesti forráðamaður klúbbsins opinberlega að hann hafi fengið inngöngu „í Hells Angels fjölskylduna“ og í september 2009 voru fluttar af því fréttir að heiti hans hafi verið breytt því til samræmis. Í fyrrnefndum skýrslum ríkislögreglustjóra frá júní 2008 og febrúar 2009 var lagt til grundvallar að samtökin Hells Angels legðu stund á skipulagða brotastarfsemi. Að þessu virtu mátti að ósekju ræða í greininni um vélhjólaklúbbinn Fáfni, hvort sem er undir því nafni eða öðru heiti sem hann kann síðar að hafa tekið upp, sem undirheimasamtök og samtök, sem stundi skipulagða glæpastarfsemi eða tengist henni.

Stefndi lýsti því sem áður segir fyrir dómi að hann hafi hvorki verið félagsmaður í vélhjólaklúbbnum Fáfni né Hells Angels en sagði bróður sinn hafa verið félagsmann í Fáfni. Ekki getur ráðið úrslitum hvort stefndi var formlega séð meðlimur í umræddum samtökum því í greininni sagði að DV hefði kannað laun nokkurra einstaklinga sem opinberlega hefðu verið kenndir við eða kenndu sig sjálfir við samtök sem sögð væru tengjast skipulagðri glæpastarfsemi. Samkvæmt því sem áður er rakið var ítrekað fjallað í fjölmiðlum í ágúst og september 2009 um fjársvikamál sem varðaði Íbúðalánasjóð og rætt um að þeir sem hafi átt þar í hlut væru tengdir vélhjólaklúbbnum Fáfni. Kom einnig fram að þetta ætlaða brot hafi tengst viðleitni klúbbsins til að fá inngöngu í samtökin Hells Angels. Áður en greinin sem mál þetta varðar var birt í DV hafði stefndi verið borinn sökum um hlut að þessu broti með ákæru sem var gefin út 9. mars 2012 og var hann síðan sem áður segir sakfelldur fyrir það. Í tengslum við sakamálið var stefndi nafngreindur í fjölmiðlum. Af þessu er ljóst að á engan hátt var rangt með farið í greininni þegar sagt var að stefndi væri meðal manna sem opinberlega höfðu verið kenndir við samtök sem tengdust skipulagðri glæpastarfsemi. Stefndi hefur ekki andmælt því sérstaklega að ályktun í greininni um fjárhæð tekna hans á árinu 2011 hafi verið rétt ef miðað var við álagningarskrá. Því fer fjarri að skilja megi umfjöllun í greininni um tekjur hans á þann veg að þar hafi verið átt við ábata af brotastarfsemi, svo sem hann heldur fram í málinu, enda var að auki tekið fram í niðurlagi hennar að ekki væri hægt að fullyrða að allir sem á listanum væru hafi gerst brotlegir við lög. Ummælin sem hér hefur verið fjallað um voru þannig réttmæt í því samhengi sem þau voru sett fram.

Samkvæmt öllu framangreindu verða áfrýjendur sýknaðir af kröfum stefnda. Stefndi verður dæmdur til að greiða áfrýjendum málskostnað í héraði og fyrir Hæstarétti sem ákveðinn verður í einu lagi eins og í dómsorði greinir.

Dómsorð:

Áfrýjendur, R-kk-nf T-kk-nf og J-kk-nf T-kk-nf R-kk-nf, eru sýknir af kröfum stefnda, H-kk-ef A-kk-ef H-kk-ef.

Stefndi greiði áfrýjendum hvorum fyrir sig samtals 500.000 krónur í málskostnað í héraði og fyrir Hæstarétti.